Maleise argipel - Wikipedia
Die Maleise argipel (Indonesies en Maleis: Kepulauan Melayu, Tagalog: Kapuluang Malay) is 'n groot argipel in Suidoos-Asië tussen die Indiese en Stille Oseane wat vanaf die Maleise Skiereiland tot die kontinent Australië langs die ewenaar streek. Dit word as grootste argipel ter wêreld beskou. Nieu-Guinee word soms ook by die Maleise argipel ingesluit, hoewel dit op die vastelandsplat van die kontinent Australië geleë is. Nieu-Guinee word algemeen as deel van Oseanië en Melanesië beskou, wat van Indonesië 'n transkontinentale land maak. Saam met Australië, Nieu-Seeland, Melanesië en Nieu-Guinee is die Maleise argipel vroeër tot Australasië saamgevat. In die grootste deel van die argipel word die Maleis-Polinesiese tale gepraat en met die uitsondering van Oos-Timor is al die lande lede van die ASEAN.
Inheemse naam: Kepulauan Melayu
Ligging van die Maleise argipel
Koördinate 2°56′S 107°55′O﻿ / ﻿2.933°S 107.917°O﻿ / -2.933; 107.917Koördinate: 2°56′S 107°55′O﻿ / ﻿2.933°S 107.917°O﻿ / -2.933; 107.917
Totale eilande 25 000–30 000
Hoofeilande Borneo, Java, Luzon, Mindanao, Molukke, Nieu-Guinee, Sulawesi, Sumatra
Oppervlakte 2 733 476 vk km
Bevolking 390 515 497
grootste argipel ter wêreld
Kaart van die Maleise argipel
Die Maleise argipel word begrens deur die oop Indiese Oseaan in die suide en weste, die Suid-Chinese See in die noordweste, die oop Stille Oseaan in die noordooste, die Molukke- en Bandaseë in die ooste asook die Arafura- en die Timorseë in die suidooste. Belangrike seë binne die argipel sluit in die Java- en Floresseë in die suide asook die Sulu- en Celebesseë in die noorde.
Die grootste deel van die Maleise argipel word deur die eilandnasies Indonesië en Filippyne beslaan. Die grootste deel van Borneo se kus langs die Suid-Sjinese See vorm die oostelike deel van Maleisië met die klein eksklawe Broenei tussenin, terwyl die oorblywende deel van dié eiland tot Indonesië behoort. Aan die suidoostelike einde van die Straat van Malakka is die stadstaat Singapoer geleë. Die oostelike deel van die klein eiland Timor word deur Oos-Timor beslaan, terwyl die westelike deel tot die Indonesiese provinsie Oos-Nusa Tenggara behoort.
Filippyne onder ander Luzon, Mindanao en die Visayas
Molukke tussen Sulawesi en Nieu-Guinee
Soenda-eilande Die Soenda-eilande word verder verdeel in die Groot Soenda-eilande (Borneo, Java, Sulawesi en Sumatra) en die Klein Soenda-eilande (Bali tot Timor).
In die WWF-indeling maak die Groot Soenda-eilande en die Filippyne deel uit van die Indo-Maleise ekosone. Nieu-Guinea is deel van die Australasiatiese gebied. Die oorgangsone wat Sulawesi, die Klein Soenda-eilande en die Molukke bevat, word Wallacea genoem. Die flora en fauna op hierdie eilande bevat sowel Australiese as Asiatiese elemente. Die WWF sluit dit by die Australasiatiese gebied in, maar daar is ander indelings.
↑ (en) "Malay Archipelago". Encyclopædia Britannica. Besoek op 3 Augustus 2017.
Wikimedia Commons het meer media in die kategorie Maleise argipel.
Ontsluit van "https://af.wikipedia.org/w/index.php?title=Maleise_argipel&oldid=1891290"
Last edited on 17 Januarie 2019, at 18:24